Лэжьыгъэ щхьэпэ ирагъэкIуэкI
Урысейм и Пенсэ фондым Къэбэрдей-Балъкъэрым щиIэ къудамэм и лэжьакIуэхэр къуажэхэм, IуэхущIапIэхэм кIуэурэ цIыхухэм яхуозэ, пенсэм, льготэхэм теухуауэ яIэ упщIэхэм жэуап ират.
Иджыблагъэ апхуэдэ зэIущIэ щекIуэкIащ Аруан щIыналъэ сымаджэщым. Ар пыухыкIауэ теухуат медицинэ IуэхущIапIэм и лэжьакIуэхэм пенсэм ехьэлIауэ ящIапхъэм.
«СтIол хъурей» лэжьыгъэм хэтащ КъБР-м щыIэ Пенсэ фондым и Аруан къудамэм и IэщIагъэлIхэу Хьэсанэ Тимуррэ Шыбзыхъуэ Мадинэрэ.
Ар теухуат медицинэ страховой стаж зиIэхэм пенсэмкIэ яIэ хуитыныгъэхэр ягурыгъэIуэным, страховой пенсэр хуагъэувынымкIэ Iуэхур нэхъ псынщIагъуэу зэфIагъэкIыну Iэмал къазэрыритыр.
Фигу къэдгъэкIыжынщи, КъБР-м щыIэ Пенсэ фондым и IуэхущIапIэхэм страховой пенсэр гъэувыным текIуэдэну зэманыр ягъэмэщIэн папщIэ гулъытэ хэха щыхуащI пенсэ кIуэнухэм нэхъ пасэу ядэлэжьэным. ЛъэIу тхылъыр къата иужь махуи 10 дэкIмэ пенсэр хуагъэувынущ.
Къызэхуэсахэм гурагъэIуащ медицинэ лэжьакIуэхэм жьыгъэкIэ пенсэ зэрыхуагъэувыр 2019 гъэм щIышылэм и 1-м къыщыщIэдзауэ зэрызихъуэжым, къуажэм зэрыщылэжьар илъэс бжыгъэм зэрыхагъахъуэ щIыкIэм, нэгъуэщIхэми. IэщIагъэлIхэм жэуап иратащ анэ (унагъуэ) ахъшэр, пенсэмрэ зыхузэфIэмыкIхэм къэралыр къазэрыдэIэпыкъумрэ зэрыхагъа­хъуэм теухуа упщIэхэм.
Урысейм и Пенсэ фондым Къэбэрдей-Балъкъэрым щиIэ къудамэм и пресс-IуэхущIапIэ.
